डिटेल्ड पोस्टमार्टम में खुलासा, फार्म हाउस के 7 घंटे के CCTV फुटेज खंगालेगी पुलिस
Bollywood Actor And Director Satish Kaushik's Death Case Investigation एक्टर-डायरेक्टर सतीश कौशिक की मौत की जांच कर रही पुलिस शनिवार को दिल्ली के फार्म हाउस पहुंची। कौशिक मौत से एक दिन पहले यहीं होली पार्टी में शामिल हुए थे
एक्टर-डायरेक्टर सतीश कौशिक की मौत की जांच कर रही दिल्ली पुलिस को पोस्टमॉर्टम रिपोर्ट मिल गई। न्यूज़ एजेंसी के मुताबिक रिपोर्ट में कहा गया है कि कौशिक की मौत कार्डियक अरेस्ट से हुई थी। इस रिपोर्ट के मिलने के बाद पुलिस उस फार्म हाउस पहुंची थी, जहां मौत से पहले सतीश होली पार्टी में शामिल हुए थे। एजेंसी ने बताया कि पुलिस ने यहां से सात घंटे लंबी CCTV रिकॉर्डिंग जब्त की है। पार्टी की गेस्ट लिस्ट भी जांची जा रही है।
इससे पहले भी शनिवार को दिल्ली पुलिस उसी फार्म हाउस में गई थी। पुलिस को वहां तलाशी में कुछ दवाइयां मिली थीं। बाद में जानकारी मिली कि बरामद की गई दवाइयों में किसी तरह प्रतिबंधित ड्रग शामिल नहीं थी। पुलिस फार्म हाउस के मालिक से पूछताछ करना चाहती थी, लेकिन वह फरार है।
दिल की बीमारी और डायबिटीज के मरीज थे सतीश
न्यूज एजेंसी ने जानकारी दी है कि एक्टर सतीश कौशिक को कोरोनरी आर्टरी डिसीज थी। इससे नर्व्स में ब्लॉकेज आ गया था, जो कि हार्ट की गंभीर बीमारियों में एक है। ऐसे में पुलिस का मानना है कि उनकी मौत नेचुरल थी। रिपोर्ट्स में पता चला है कि सतीश को हाइपरटेंशन और शुगर की बीमारी भी थी। शुरुआती पोस्टमॉर्टम रिपोर्ट में मौत की वजह कार्डियक अरेस्ट ही बताई गई थी।
दिल्ली में होली पार्टी के बाद हुआ था एक्टर का निधन
सतीश कौशिक का बुधवार रात 1:30 बजे दिल्ली में अचानक निधन हो गया था। वे 66 साल के थे। दिल्ली पुलिस के मुताबिक, सतीश कौशिक की मौत संदिग्ध परिस्थिति में हुई थी, इसीलिए उनके शव का पोस्टमार्टम कराया गया था।
फार्म हाउस का मालिक भी एक केस में वॉन्टेड
न्यूज एजेंसी के मुताबिक, होली की पार्टी एक उद्योगपति के फार्म हाउस में आयोजित की गई थी। यह उद्योगपति पार्टी में मौजूद था और खुद भी एक मामले में वॉटेंड है। पुलिस इससे सवाल-जवाब करने पहुंची थी, लेकिन वह नहीं मिला। उसकी तलाश की जा रही है।
पुलिस को अस्पताल से मिली थी मौत की खबर
मीडिया रिपोर्ट्स के मुताबिक, पुलिस का कहना है कि सतीश के निधन की खबर अस्पताल से मिली थी। पुलिस का कहना है कि कौशिक की तबीयत बिगड़ने से अस्पताल तक पहुंचने के वक्त उनके साथ-साथ कौन था, उनके साथ क्या हुआ? इसकी जांच की जा रही है। इन लोगों से पूछताछ की जाएगी। मौत की सही वजह जानने के पुलिस को विसरा रिपोर्ट का भी इंतजार है।
हरियाणा में जन्मे थे सतीश, दिल्ली से स्कूली पढ़ाई की
सतीश कौशिक का जन्म 13 अप्रैल 1956 को हरियाणा के महेंद्रगढ़ में हुआ था। स्कूली पढ़ाई दिल्ली में हुई थी। किरोड़ीमल कॉलेज से ग्रेजुएशन के बाद उन्होंने नेशनल स्कूल ऑफ ड्रामा (NSD) में एडमिशन लिया था। 1985 में उन्होंने शशि कौशिक से शादी की थी। 2 साल की उम्र में उनके बेटे का निधन हो गया था।
मिस्टर इंडिया से पहचान मिली
सतीश ने 1983 में बॉलीवुड में कदम रखा। इससे पहले उन्होंने थिएटर में काम किया था। वे अभिनेता, कॉमेडियन, स्क्रिप्ट राइटर, निर्देशक और निर्माता थे। सतीश को पहचान 1987 में फिल्म मिस्टर इंडिया से मिली थी। इसके बाद उन्होंने 1997 में दीवाना-मस्ताना में पप्पू पेजर का किरदार निभाया था। सतीश को 1990 में राम लखन के लिए और 1997 में साजन चले ससुराल के लिए सर्वश्रेष्ठ हास्य अभिनेता का फिल्म फेयर पुरस्कार मिला था।
सतीश कौशिक से जुड़ी ये खबरें भी पढ़ें:
सतीश कौशिक का पॉजिटिविटी से भरा VIDEO:लाइफ गिव्स यू अ बनाना... सॉन्ग को दी अपनी आवाज, मुश्किल समय में हौसला रखने का मैसेज
9 मार्च को 66 साल की उम्र में एक्टर-डायरेक्टर सतीश कौशिक का निधन हो गया। कल रात वर्सोवा के श्मशान घाट में उनका अंतिम संस्कार किया गया। इस बीच कोविड काल में पॉपुलर हुआ सतीश कौशिक और रश्मि विराग का कंपोज किया ‘व्हेन लाइफ गिव्स यू अ बनाना’ गाना एक बार फिर वायरल हो रहा है। मई 2020 में लगे लॉकडाउन के दौरान कौशिक ने अपने यूट्यूब चैनल पर इसे शेयर किया था। पढ़ें पूरी खबर...
पापा सतीश कौशिक की याद में वंशिका ने किया पोस्ट:इमोशनल हुए फैंस, बेटे की मौत के बाद सरोगेसी से हुआ था बेटी का जन्म
सतीश कौशिक का 66 साल की उम्र में निधन हो गया है। उनके यूं चले जाने से पूरे देश में शोक की लहर है। इसी बीच उनकी बेटी वंशिका ने सतीश कौशिक के निधन के बाद एक पोस्ट किया है। वंशिका ने पापा संग एक पुरानी फोटो शेयर की है और साथ में एक दिल वाला इमोजी बनाया है। पढ़ें पूरी खबर...